Document ID: 32012R0568

REGOLAMENT TA’ IMPLIMENTAZZJONI TAL-KUMMISSJONI (UE) Nru 568/2012
tat-28 ta’ Ġunju 2012
li jemenda r-Regolament (KE) Nru 555/2008 rigward is-sottomissjoni ta’ programmi ta’ appoġġ fis-settur tal-inbid
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikulari l-Artikolu 103za, flimkien mal-Artikolu 4 tiegħu,
Billi:
(1)
L-Artikolu 103k(1) tal-ewwel subparagrafu tar-Regolament (KE) Nru 1234/2007 jipprovdi li kull Stat Membru produttur imsemmi fl-Anness Xb ta’ dak ir-Regolament għandu jissottometti lill-Kummissjoni abbozz ta' programm ta' appoġġ ta' ħames snin b’miżuri ta' għajnuna għas-settur tal-inbid.
(2)
L-Artikolu 2(1) tar-Regolament tal-Kummissjoni (KE) Nru 555/2008 tas-27 ta’ Ġunju 2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 479/2008 dwar l-organizzazzjoni komuni tas-suq tal-inbid fir-rigward ta’ programmi ta’ appoġġ, kummerċ ma’ terzi pajjiżi, potenzjal tal-produzzjoni u il-kontrolli fis-settur tal-inbid (2) jipprovdi li l-ewwel sottomissjoni ta' programmi ta' appoġġ għandha tirreferi għall-ħames snin finanzjarji mill-2009 sal-2013.
(3)
Għandhom jiġu stabbiliti l-qafas u r-rekwiżiti speċifiċi għall-perjodu l-ġdid ta' programmar għat-tħejjija tat-tieni sottomissjoni tal-abbozz tal-programm ta' appoġġ għas-snin finanzjarji mill-2014 sal-2018. Huwa wkoll meħtieġ li tiġi ffisata skadenza għat-tieni sottomissjoni tal-abbozz ta' programmi ta' appoġġ.
(4)
Skadenza għandha tiġi ffissata għal Stati Membri li jixtiequ jittrasferixxu, ammonti tal-pakkett nazzjonali tagħhom fi Skemi ta’ Pagament Uniku, mill-2014, kif ipprovdut fl-Artikolu 103o tar-Regolament (KE) Nru 1234/2007.
(5)
Ir-Regolament (KE) Nru 555/2008 għandu għalhekk jiġi emendat skont dan.
(6)
Il-miżuri pprovduti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 555/2008 huwa emendat kif ġej:
(1)
L-Artikolu 2 jinbidel b’dan li ġej:
“Artikolu 2
Sottomissjoni tal-programmi ta’ appoġġ
1. L-ewwel sottomissjoni tal-abbozz tal-programm ta' appoġġ imsemmi fl-ewwel subparagrafu tal-Artikolu 103k(1) tar-Regolament (KE) Nru 1234/2007 għandha tirreferi għall-ħames snin finanzjarji mill-2009 sal-2013.
Għas-snin finanzjarji mill-2014 sal-2018, l-Istati Membri għandhom jissottomettu l-abbozz tal-programm ta' appoġġ tagħhom lill-Kummissjoni sal-1 ta' Marzu 2013. Jekk il-pakketti nazzjonali previsti mis-sena finanzjarja 2014 'il quddiem huma mmodifikati wara dik id-data, l-Istati Membri għandhom jadattaw il-programmi ta' appoġġ kif xieraq.
L-Istati Membri għandhom jagħmlu l-abbozz ta’ programm ta’ appoġġ tagħhom disponibbli għall-Kummissjoni b’mezzi elettroniċi bl-użu tal-formola fl-Anness I.
L-Istati Membri għandhom jissottomettu l-ippjanar finanzjarju tagħhom għall-abbozz ta’ programm ta' appoġġ imsemmi fl-ewwel u t-tieni subparagrafi lill-Kummissjoni fil-formola stabbilita fl-Anness II.
2. L-Istati Membri għandhom jgħarrfu lill-Kummissjoni dwar il-leġislazzjoni tagħhom rigward l-abbozz tal-programmi ta' appoġġ imsemmija fil-paragrafu 1 ladarba din tiġi adottata u modifikata. Din in-notifika tista’ issir billi l-Kummissjoni tiġi mgħarrfa dwar is-sit fejn il-leġislazzjoni kkonċernata hija disponibbli għall-pubbliku.
3. Stati Membri li jiddeċiedu li jittrasferixxu l-ammonti kollha tal-pakkett nazzjonali tagħhom mis-sena finanzjarja 2010 'il quddiem u għall-perjodu kollu msemmi fl-ewwel subparagrafu tal-paragrafu 1, fl-Iskema ta’ Pagament Uniku għandhom jissottomettu l-formola pprovduta fl-Anness II ta’ dan ir-Regolament, mimlija kif suppost fil-linja relevanti u darba għal kollha qabel it-30 ta’ Ġunju 2008.
Stati Membri li jiddeċiedu li jittrasferixxu l-ammonti kollha tal-pakkett nazzjonali tagħhom mis-sena finanzjarja 2014 'il quddiem u għall-perjodu kollu msemmi fit-tieni subparagrafu ta’ paragrafu 1, fl-Iskema ta’ Pagament Uniku għandhom jissottomettu l-formola pprovduta fl-Anness II, mimlija kif suppost fil-linja relevanti qabel l-1 ta’ Diċembru 2012.
4. Stati Membri li jiddeċiedu li jistabbilixxu l-programmi ta’ appoġġ tagħhom inkluż partikularitajiet reġjonali jistgħu jissottomettu wkoll dettalji skont ir-reġjun fil-formola pprovduta fl-Anness III.
5. L-Istati membri għandhom iġorru r-responsabbiltà għan-nefqa bejn id-data meta jasal il-programm ta' appoġġ tagħhom għand il-Kummissjoni u d-data tal-applikabbiltà tiegħu skont l-Artikolu 103k(2) tal-ewwel subparagrafu tar-Regolament (KE) Nru 1234/2007.”
(2)
L-Annessi I, II, III, IV, V, VI, VII, VIII, VIIIa u VIIIb huma emendati skont l-Anness ta’ dan ir-Regolament.
Artikolu 2
Dħul fis-seħħ
Dan ir-Regolament għandu jidħol fis-seħħ fit-tielet jum wara d-data tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu japplika fl-intier tiegħu u japplika direttament fl-Istati Membri kollha.
Magħmul fi Brussell, it-28 ta’ Ġunju 2012.

Labels: 12
17
5
6